În zona montană dâmbovițeană Padina-Peștera este iarnă în toată regula.
Dacă v-ați hotărât să vă deplasați în Bucegii dâmbovițeni, este bine să țineți cont de următoarele recomandări:
– înainte de a pleca la munte, informaţi-vă asupra itinerarului propus, gradului de dificultate al acestuia, stării vremii și condiţiilor climatice locale;
– să plecați pe munte doar cu echipament adecvat, lanternă, rucsac, trusă de prim-ajutor și nu riscaţi să plecaţi singuri la drum;
– să aveți autovehiculele echipate corespunzător pentru condiții de iarnă (tracțiune 4×4, anvelope de iarnă, lanțuri, nisip, lopată etc.);
– să folosiţi numai drumurile deschise circulației, traseele marcate și să urmăriţi marcajele de pe traseu;
– să apelaţi cu încredere la jandarmii montani şi să respectaţi indicaţiile acestora specificând următoarele: datele de identificare ale persoanei care anunţă, ce s-a întâmplat, câte persoane au nevoie de ajutor şi locul unde sunt persoanele aflate în dificultate.
Dacă vă aflați în situații de pericol în diferite zone din Bucegi, puteți apela cu încredere numerele de telefon 0749.034639 / 0749.058037 sau numărul unic de urgenţă 112, pentru a solicita ajutorul jandarmilor montani.
Informații de background:
Jandarmeria Montană este structura specializată a Jandarmeriei Române destinată menţinerii ordinii publice în staţiunile montane şi pe traseele turistice, fiind permanent prezentă în mijlocul turiștilor.
Postul de Jandarmi Montan Peştera, structură a Inspectoratului de Jandarmi Judeţean Dâmboviţa (IJJ Dâmbovița), a fost înfiinţat la 9 octombrie 2004 şi este situat la o altitudine de 1620 m, în zona cunoscută sub numele Piciorul Babelor din Munții Bucegi şi este alcătuit din 8 subofiţeri jandarmi.
Tot în componenţa IJJ Dâmboviţa se află şi Postul de Jandarmi Montan Zănoaga, care a luat fiinţă în data de 01.08.2012, fiind situat la o altitudine de 1400 m, în zona Zănoaga şi alcătuit din 8 subofiţeri jandarmi. Jandarmii montani execută zilnic misiuni de patrulare pe traseele montane pentru îndrumarea/sprijinirea turiștilor, participând totodată și la acțiuni comune cu reprezentanţii instituţiilor abilitate pentru prevenirea şi combaterea infracţiunilor şi contravenţiilor privind asigurarea protecţiei, conservării fondului cinegetic şi piscicol natural, precum şi pentru protecţia mediului.
Pentru îndeplinirea în bune condiţii a misiunilor, jandarmii montani au fost dotaţi cu echipament adecvat zonei montane (corturi, schiuri, cordeline, tărgi, echipament de protecţie, truse de prim-ajutor etc.), autospeciale pentru patrulare și intervenție (Jeep Wrangler și Ssangyong Musso Grand Style), ATV-uri şi un UTV (vehicul de transport utilitar), cu ajutorul cărora pot ajunge în zonele mai greu accesibile în misiunile de salvare şi evacuare a turiştilor accidentați sau rătăciţi.